### 6.      Beslutning om udpegning af bestyrelsesmedlemmer for FGU

**Åbent**

Sagsnr.: 326-2018-9012        J.nr.: 00.01.00           Dokumentnr.:
326-2018-163579

**Sagstype**

Beslutning.

**Resume og sagens baggrund**

Som led i Lov om ny forberedende grunduddannelse (FGU)
fremsendte Kalundborg, Holbæk og [adresse] i maj en indstilling til
KKR om forslag til oprettelse af en FGU-skole i hver kommune, som organiseres
med hovedsæde i enten Holbæk (indstillet af Holbæk og [adresse]) eller
Svebølle (indstillet af Kalundborg Kommune). Undervisningsministeriet har
besluttet, at der kan oprettes en FGU-skole i hver af kommunerne, med placering
af hovedsæde i Holbæk. Næste skridt er udpegningen af bestyrelsen.

**Indstillinger**

Direktøren indstiller, at:

1. Det godkendes,
at bestyrelsen i den nordvestsjællandske FGU består af i alt 11 medlemmer –
heraf ni stemmeberettigede – hvoraf kommunalbestyrelserne i de tre deltagende
kommuner blandt kommunalbestyrelsernes medlemmer vælger tilsammen fem
bestyrelsesmedlemmer.

2. Det godkendes, at
funktionsperioden for bestyrelsen er fire år, der følger valgperioden for
kommunalbestyrelserne, dog således at den første funktionsperiode dækker en første
periode fra den 1. september 2018 til den 1. august 2019 og derefter en
egentlig bestyrelsesperiode frem til den 31. december2021.

3. Det godkendes,
at formandskabet i bestyrelsen går på skift mellem de tre kommuner, således at
[adresse] har formandskabet i perioden fra den 1. september 2018 til
den 31. december 2021, Kalundborg Kommune har formandskabet i den følgende
valgperiode, og derefter har Holbæk Kommune formandskabet i den næste valgperiode.

4. Det godkendes,
at de fem bestyrelsesposter, der besættes af kommunalbestyrelserne i de tre
kommuner fordeles således, at den kommune, der har formandsposten, har én
plads, mens de to andre kommuner hver har to pladser.

5. Det godkendes,
at formanden er kontaktperson til Undervisningsministeriet og indkalder til det
første møde.

6. Kommunalbestyrelsen vælger blandt Kommunalbestyrelsens
medlemmer to bestyrelsesmedlemmer for funktionsperioden fra den 1. september
2018 til den 31. december 2021.

**Behandling**

[adresse], Kommunalbestyrelsen.

**Sagsfremstilling**

Folketinget har den 29. maj 2018 vedtaget en ny lov om
forberedende grunduddannelse, der indebærer, at der skal oprettes en ny
Forberedende Grunduddannelse (FGU). Den 22. juni 2018 tilkendegav
Undervisningsministeriet, at der i alt oprettes 88 FGU skoler, som organiseres
i 27 selvejende institutioner.

De tre kommuner i [adresse], Kalundborg, Holbæk og
Odsherred Kommuner, har indgået et samarbejde om at etablere en FGU-skole i
hver kommune. Derfor fremsendte de tre kommuner i maj en indstilling til KKR om
forslag til oprettelse af en FGU-skole i hver af kommunerne. Der var ikke lokal
enighed om placeringen af institutionen (hovedsædet), og derfor indstillede
Holbæk og [adresse] til placering i Holbæk, mens Kalundborg Kommune
indstillede til placering i Svebølle i Kalundborg Kommune.

På baggrund af opmandens indstilling om at følge flertallet,
besluttede Undervisningsministeren den 22. juni 2018 at placere institutionen
(hovedsædet) i Holbæk.

Det næste skridt i arbejdet med FGU [adresse] er
udpegningen af bestyrelsen.

*Bestyrelsessammensætning*

Der nedsættes ikke en interimbestyrelse, som angivet i
første lovudkast. I stedet angives begreberne "den *første*
bestyrelse" og "den *endelige* bestyrelse". I praksis vil
der ikke være forskel på sammensætningen af disse i den Nordvestsjællandske
FGU.

Den første bestyrelse skal bestå af et ulige antal
stemmeberettigede, herunder:

· En repræsentant fra hver kommune i dækningsområdet

· En repræsentant fra erhvervsskolen/erhvervsskolerne i dækningsområdet

· En repræsentant fra arbejdsmarkedets organisationer (A-siden)

· En repræsentant fra arbejdsmarkedets organisationer (B-siden)

· En medarbejderrepræsentant

· En tilforordnet medarbejderrepræsentant (ikke stemmeret)

· En tilforordnet elevrepræsentant (ikke stemmeret)

Bestyrelsen skal vælge en formand blandt de, for
institutionen, udefrakommende medlemmer. Bestyrelsens funktionsperiode er fire
år.

I det Nordvestsjællandske dækningsområde betyder det i
udgangspunktet i alt 7 stemmeberettigede medlemmer i den første bestyrelse. Men
der lægges op til at antallet af kommunalt udpegede medlemmer i bestyrelsen
justeres op med yderligere to til samlet fire, så den endelige bestyrelse får 9
medlemmer.

Der vedlægges i bilag brev fra Undervisningsministeriet om
sammensætning og opgaver for den første bestyrelse.

*Funktionsperiode for den første bestyrelse og ansættelse
af leder*

Funktionsperioden for den første bestyrelse bliver som
udgangspunkt frem til 1. august 2019.

Det betyder, at den første bestyrelse skal iværksætte og
gennemføre de opgaver, som er en forudsætning for, at institutionen den 1.
august 2019 kan påbegynde udbuddet af forberedende grunduddannelse.

En af de første opgaver for bestyrelsen er at indlede en
ansættelsesproces for at ansætte institutionens leder. Jævnfør § 60 stk. 2 i Lov
om institutioner for forberedende grunduddannelse varetager bestyrelsens
formand funktionen som institutionens leder, indtil institutionens leder er
ansat og tiltrådt.

*Vederlag*

Den første bestyrelse beslutter, hvorvidt og hvor mange
medlemmer af bestyrelsen der skal have vederlag.

*Tidsfrister*

Frist for kommunalbestyrelsernes indstilling af
bestyrelsesmedlem(er) til den første bestyrelse til KKR er den 23. august med
henblik på samlet indmelding inden den 24. august, der er Undervisningsministeriets
frist.

Dette betyder for Kalundborg og [adresse]
vedkommende at indmelding til ministeriet sker inden beslutning i
kommunalbestyrelsen, hvorfor indmeldingen sker med forbehold for godkendelse i
kommunalbestyrelserne for Kalundborg og [adresse].

*Kontaktperson*

Når kommunerne indstiller deres bestyrelsesmedlemmer til
Undervisningsministeriet den 24. august skal ministeriet have oplyst alle navne
og kontaktinformationer på de udpegede bestyrelsesmedlemmer, herunder hvem
ministeriet kan kontakte som ansvarlig kontaktperson for institutionen.
Medlemmet vil være ansvarlig for indkaldelse af det første bestyrelsesmøde og
frem til, at der er nedsat en bestyrelse.

Der lægges op til at kontaktpersonen er fra den kommune, der
har formandsposten.

**Økonomiske konsekvenser**

Ingen.

**Økonomiudvalgets møde den 22.
august 2018:**

Anbefaler at udpege Søren Lund, V, og Maiken Iversen, Lena Sørensen

**Bilag**

|  |  |
| --- | --- |
| Brev om udpegning til FGU-institutionernes første bestyrelser | 326-2018-174838 |